བོད་ཀྱི་དེང་རབས་རྩོམ་རིག་གཞུང་ལུགས་ནི་སྤྱིར་དུས་རབས་གོང་མའི་ལོ་རབས་བརྒྱད་ཅུ་ཚུན་ནས་བྱུང་བ་ཞིག་ཡིན་ཞིང་།དུས་དེ་ཤད་རྒྱལ་ཡོངས་སུ་མི་རིགས་ཀྱི་རིག་གནས་སླར་གསོ་དང་དར་འཕེལ་གཏོང་བཞིན་མཆིས།དུས་མཚུངས་སུ་བོད་ཀྱི་རྩོམ་རིག་ཁྱབ་ཁོངས་ན་བོད་ཀྱི་རྩོམ་རིག་གསར་རྩོམ་གྱི་བྱ་བར་སྣེ་འཁྲིད་བྱེད་པའི་རྩོམ་རིག་གཞུང་ལུགས་ཁ་ཅིག་བྱུང་ཡོད་པ་ལ་དེ་དག་གི་བསམ་བློའི་རྨང་གཞི་བོད་རང་གི་འདུ་ཤེས་སུ་གནས་པ་ཞིག་མ་ཡིན་ཏེ།བོད་ཀྱི་དེང་རབས་རྩོམ་རིག་གི་གཞུང་ལུགས་དེ་དག་གི་ནང་དོན་དང་སྐད་ཆའི་སྒྲུབ་གཞི་དག་ནི་རྒྱ་མི་རིགས་སུ་ལྔ་བཞིའི་ལས་འགུལ་གྱི་སྔ་ནུབ་ཏུ་ཕྱི་རྒྱལ་ནས་དར་ཡོང་བའི་ནུབ་ཕྱོགས་ཀྱི་རྩོམ་རིག་གི་ལྟ་བའམ་སུའུ་ལེན་གྱི་སྤྱི་ཚོགས་རིང་ལུགས་ཀྱི་རྩོམ་རིག་བསམ་བློ་ཡིན་པ་རེད།